HU Az Európai Unió Hivatalos Lapja C 4/3

A Tanács következtetései a vámügyi informatikai rendszerek fejlesztésének további lépéseiről

(2018/C 4/02)

AZ EURÓPAI UNIÓ TANÁCSA,

EMLÉKEZTETVE

— az Uniós Vámkódex létrehozását követő intézkedésekről szóló, 2016. június 17-i tanácsi következtetésekre (1), amelyekben a Tanács megállapította, hogy az Uniós Vámkódex és a hozzá kapcsolódó jogszabályok (2)2016. május 1-jével alkalmazandóvá váltak, valamint hangsúlyozta, hogy a 2020-ig tartó átmeneti időszakban – különösen az informatikai rendszerekkel kapcsolatban – folyó munkának reális költségeken és ütemezésen kell alapulnia, és e munka során meg kell vizsgálni annak lehetőségeit, hogy a lehető legkisebbek legyenek a vám és a kereskedelem költségei, pl. közös informatikai megoldások alkalmazásának köszönhetően;

— a vámunió és irányítása fejlesztéséről szóló tanácsi következtetésekre (3), amelyekben a Tanács felkérte a tagállamokat és a Bizottságot, hogy elsődleges feladatként hajtsák végre az Uniós Vámkódexet, valamint dolgozzanak ki átfogó közép- és hosszú távú stratégiát a vámügyi informatikai rendszerekre vonatkozóan, és e célból vizsgálják meg többek között annak lehetőségét is, hogy az informatikai infrastruktúra kezelése céljára egy állandó struktúrát vegyenek igénybe, figyelembe véve egyúttal a már kifejlesztett vagy üzembe helyezett informatikai rendszereket is;

— az információcsere javítását és az uniós információs rendszerek interoperabilitásának biztosítását célzó további lépésekről szóló tanácsi következtetésekre (4), amelyekben a Tanács az egyik legfontosabb politikai prioritásként jelölte meg a biztonsági és határigazgatási rendszerek vámügyi rendszerekkel való interoperabilitásának biztosítását;

— a vámügyi finanszírozásról szóló tanácsi következtetésekre (5), melyekben a Tanács hangsúlyozta, hogy elő kell mozdítani a vámjogszabályok következetes és koherens alkalmazását és a vámellenőrzéssel kapcsolatos korszerű megközelítések érvényesülését, és egyúttal adott esetben lehetővé kell tenni a közös vámügyi informatikai infrastruktúra használatát, továbbá felkérte a Bizottságot, hogy 2017 végéig dolgozzon ki stratégiát a vámügyi informatikai rendszerek architektúrájára, fejlesztésére, kezelésére és finanszírozására vonatkozóan, figyelembe véve az uniós jogszabályok végrehajtásához szükséges informatikai rendszerfejlesztéssel összefüggő hatásköröknek a Bizottság és a tagállamok közötti megoszlását is;

— az EU vámuniójának és a vámunió irányításának továbbfejlesztéséről szóló bizottsági közleményre, melyben a Bizottság megállapítja, hogy eltérőek a tagállami álláspontok azt illetően, hogy mely szolgáltatásokat kell kifejleszteni és üzemeltetni uniós szinten;

TUDATÁBAN

— a tagállamok és a Bizottság által az Uniós Vámkódex gyakorlatba való átültetéséhez szükséges informatikai rendszerek kidolgozása érdekében végzett, folyamatban lévő erőfeszítéseknek és azok eredményeinek;

— annak, hogy hosszú távú informatikai stratégiára van szükség a vámügyi informatikai rendszerek fejlesztésére vonatkozóan;

MEGÁLLAPÍTVA, HOGY

— mivel a vámügyi rendszer szerepe a vámok beszedése mellett immár az Unió biztonságának és védelmének biztosítását, egyes tagállamokban pedig a héa és a jövedéki adók beszedését is magában foglalja, alapvetően fontos, hogy a vámunió jobban kihasználja a benne rejlő potenciált és az erőforrásait, magasabb szintű együttműködést folytasson, valamint hatékonyabb és költséghatékonyabb folyamatokat alkalmazzon;

— napjaink társadalma gyors reagálást tesz szükségessé a vámhatóságok részéről, amelynek biztosításához a vámügyi jogszabályok időben történő végrehajtására és a kapcsolódó informatikai rendszerek időben történő megvalósítására van szükség;

— a vállalkozások egyetértettek azzal az elképzeléssel, mely szerint a költségek és a munkateher csökkentése érdekében koherensebb megközelítést kell alkalmazni a vámügyi informatikai rendszerek terén (6);

— a vámügyi informatikai rendszerek jövőbeli generációja várhatóan egységesebbé fogja tenni az uniós vámügyi jogszabályok alkalmazását és a kockázatkezelést, javítani fogja a vámhatóságok és a határőrség közötti együttműködést, valamint az egyéb ügynökségekkel és a harmadik országokkal való együttműködést, továbbá képes lesz alkalmazkodni az informatikai technológiák gyors fejlődéséhez;

HANGSÚLYOZVA, HOGY

— meg kell vizsgálni és megállapodás tárgyává kell tenni, hogy miként és mikor célszerű az Unió egészére kiterjedő, illetve tagállamok közötti erőforrás-összevonást alkalmazni a jövőbeli vámügyi informatikai rendszerek kifejlesztése céljából, figyelembe véve az egyes rendszerek célját és funkcióit, annak érdekében, hogy a vámunió elérhesse a teljes potenciálját és teljes mértékben ki tudja használni az erőforrásait, valamint hogy nagyobb fokú együttműködés alakuljon ki, továbbá eredményes és költséghatékony folyamatok jöjjenek létre a vámügyi informatikai rendszerek fejlesztését és működtetését illetően;

— adott esetben megfelelő finanszírozási csatornákat kell azonosítani a leendő vámügyi informatikai rendszerek kifejlesztésével és üzemeltetésével kapcsolatos új megközelítések finanszírozása céljából;

— kiegyensúlyozott megközelítést kell alkalmazni a jelenlegi fejlesztési modell módosítására, illetve felváltására vonatkozóan, figyelembe véve a tagállamok és a Bizottság által eddig eszközölt jelentős befektetéseket, valamint a meglévő vámügyi informatikai rendszerek élettartamát és funkcióit, például a többi tagállami informatikai rendszerrel való interoperabilitásukat;

— meg kell vizsgálni, hogy milyen jogi kerettel lehetne előmozdítani a jövőbeli vámügyi informatikai rendszerek kifejlesztésére vonatkozó új megközelítéseket, tiszteletben tartva a tagállamok és az EU közötti hatáskörmegosztást;

ÜDVÖZLI, hogy:

— a cél egy olyan fokozatos megközelítés alkalmazása, amely várhatóan egy – az érdekelt felek által elfogadott architektúrán alapuló – hatékony és költséghatékony megközelítés kialakítását eredményezi majd a vámügyi informatikai rendszerek 2025-től alkalmazandó új generációjára vonatkozóan;

— az érdekelt tagállamok és a Bizottság készek alaposabban – többek között kísérleti projektek keretében – megvizsgálni a vámügyi informatikai rendszerek kifejlesztésére és üzemeltetésére vonatkozó lehetséges új megközelítéseket;

FELKÉRI A BIZOTTSÁGOT ÉS A TAGÁLLAMOKAT, hogy:

— kiemelt feladatként hajtsák végre a Vámkódex informatikai munkaprogramját, és adott esetben – a Vámkódex teljeskörű végrehajtásának biztosítása érdekében – egymással együttműködve fejlesszék a szóba forgó informatikai rendszereket;

— az érdekelt felekkel együttműködve, a mellékletben szereplő tallinni nyilatkozattal összhangban vizsgáljanak meg új lehetséges megközelítéseket a jövőbeli vámügyi informatikai rendszerek kifejlesztésére és üzemeltetésére vonatkozóan, szem előtt tartva, hogy az új megközelítések tanulmányozása előtt alapos vizsgálatnak kell alávetni az elképzeléseket, amely vizsgálatnak ki kell terjednie többek között az esetleges kísérleti projekt terjedelmére, az érdekelt felek körére, a finanszírozásra, valamint arra, hogy az informatikai szolgáltatások céljára esetlegesen állandó struktúrát hozzanak létre vagy közös szolgáltatót vegyenek igénybe;

— végezzenek költség-haszon elemzéseket a jövőbeli vámügyi informatikai rendszerekre vonatkozó új megközelítésekre vonatkozóan, ideértve többek között a költséghatékonyságra vonatkozó elemzést, valamint az ezen megközelítések által a hatóságokra, a kereskedelemre és a vállalkozásokra gyakorolt hatásoknak az elemzését.

(1) HL C 357., 2016.9.29., 2. o.

(2) Az Európai Parlament és a Tanács 2013. október 9-i 952/2013/EU rendelete, a Bizottság 2015. július 28-i (EU) 2015/2446 felhatalmazáson alapuló rendelete, a Bizottság 2015. december 17-i (EU) 2016/341 felhatalmazáson alapuló rendelete, a Bizottság 2015. november 24-i (EU) 2015/2447 végrehajtási rendelete és a Bizottság 2016. április 11-i (EU) 2016/578 végrehajtási határozata.

(3) 7585/1/17 REV 1.

(4) 10151/17.

(5) 7586/2017.

(6) 2013-as külső tanulmány, több mint 1 000 vállalkozás részvételével: Study on the Evaluation of the EU Customs Union (Tanulmány az EU vámuniójának értékeléséről) (a TAXUD/2010/CC/101 keretszerződést végrehajtó 13. szerződés), T ISBN 978-92-79-33136-7.